Uit Saki Marais se Bangladesj-reisdagboek Deel 2 | SARIE
Uit Saki Marais se Bangladesj-reisdagboek Deel 2
deur Saki Marais
Die trein na Srimangal (lees: Srie-mong-ghal) vertrek om 6:40. Srimangal is die teehoofstad van Bangladesj.
Ek loop 'n gewillige riksja-wallah raak, wat dadelik knik toe ek vra of hy weet waar Dhaka se treinstasie is. Min van hulle praat Engels en ek hoop maar ons haal die stasie betyds. Die vroegoggendverkeer in Motijheel is nog rustig sodat ons tien minute voor vertrektyd voor die stasiegebou stilhou. Kort voor lank stap ek na perron 2, waar die Parabat Express reeds staan en wag.
In die wa is daar van daai harde, regop kombisitplekke van die 1970's. Alles is in Bengali en ek moet vra watter sitplek myne is. 'n Man in die eerste ry bekyk my kaartjie en beduie ek is in die verkeerde wa en stap saam tot by 'n kompartement in eersteklas. Vir 'n volle R20 vir die kaartjie vir die ses uur lange reis kan ek in gerief ry!
Elke stasie waar die Parabat stop, het sy eie bekoring.
Op die dorp Bhairab Bazar stop ons lank genoeg dat ek lekker kan inzoem op die vrou met die geel lap.
By Brahmanbaria huppel 'n klein mannetjie met 'n rooi jassie en sonder 'n broek al om sy ma.
Madhabpur se Lady in Red sit sommer net daar op die spoor en wag.
Naby die draai waar die spoor oos swaai Srimangal toe, kyk 'n seuntjie met 'n soet gesiggie lank genoeg na my kant dat ek sy foto kan neem.
Die Bangladesh Tea Research Institute (BDRI) se gastehuis is buite die dorp op die teeplaas. Die kamers is ruim, ouwêrelds en stowwerig – amper iets uit die vorige eeu se koloniale era.
My wandeling deur die teeplantasie lewer lekker foto's op. Ek gooi duim en ry sonder 'n valhelm saam met 'n man op 'n motorfiets. Dié vriendelike man ry die ganse dorp vol en laai my af waar hy by sy ysterwarewinkel stilhou.
Ek stap en stap deur die stowwerige strate, maak geselsies hier en daar. 'n Vriendelike jong man nooi my om saam te kuier in 'n tea house. Ek lag heerlik vir die groepie vriende se pogings om my hul humor te laat verstaan. Op my vraag waaroor hulle kwansuis so lekker sit en gesels, antwoord een: "We gossip."
Na 'n lekker geselsie met die gossipers moet ek hul pluimbalbaan gaan bekyk. Die manne het 'n stuk van die sweiswinkel om die hoek se agterplaas gevra, die grond skoongemaak, 'n hoë bamboesraam gebou en oorgetrek met iets soos ons koöperasiesakke. "Because it has to be indoors, brother." Hulle het selfs ligte aangelê, waarvan die gloeilampe saans ná speeltyd uitgedraai en gebêre word. Die net en baan is met plat wit toue uitgemerk – 'n groot bron van trots.
Ek groet om my fotoneem-tog voort te sit.
Toe die son driekwart op sy afwaartse tog is, wals ek weer die manne se baan binne. Bloot omdat ek sat gestap is en lus het vir geseslskap. Ek kyk twee wedstryde en word straataf geneem na die "leier van die bende" se huis. Daar is 'n reuse-groentetuin, tamaai roostuin en dertig frieskoeie in 'n groot stal agter die huis. Bo-op die store is kamers waar die ses personeellede bly. 'n Blinknuwe motor staan voor die deur geparkeer. Dis die eerste keer dat ek in dié arm land aan sulke rykdom blootgestel word.
Ons spring in die blinkblou vuurwa en gaan na die enigste restaurant in die wêreld waar "seven flavours tea" bedien word, 'n unieke tee waarvan die resep 'n groot geheim is. Sewe lae in die glas en elke laag het sy eie, unieke smaak. Verstommend!
Ek begin dink die kuier is aan't opdroog, maar nee, ons gaan na Kitumburi, blykbaar Srimangal se beste restaurant. Ná 'n heerlike bord hoender-deur-tant-Dorie is dit steeds nie die einde nie.
Ons stop by die sportwinkel waar twee manne uitspring en vir my 'n twaalfpak pluimbalveertjies gaan koop. Dan na Bilash, die voorste winkel op die dorp, te oordeel na die pryse, die interieur en die hoeveelheid personeel wat regstaan om jou te help. Hier, hoor ek, moet ek iets kies wat sal sorg dat ek hulle onthou. Ek soek iets eenvoudigs uit, maar my nuwe vriende is nie tevrede nie. Die hoofseun verseker my dis hulle kultuur om 'n gas te bederf. Basta met my teëstribbeling. Een hou 'n hemp na my uit en vra: "Brother, this is perfect for you?"
Nadat hulle my by die gastehuis afgelaai en ons 'n laaste lagsessie deurgewerk het, maak ek die pakkie oop en sien die pryskaartjie nog aan die Lacoste-hemp hang. 'n Astronomiese bedrag geld. Ek gaan lê met 'n glimlag in my hart oor my nuutgevonde vriende, vir die heerlikheid daarvan om vir 'n paar oomblikke deel te wees van 'n totaal vreemde kultuur, en omdat hierdie Maandag baie ver van blou af was.
Ek sal 'n pluimbalraket moet kry . . .
Jou vertellinge bring soveel herinneringe terug toe ek in Indie was en net so hartlik deur mense daar ontvang is. Ek is in Agra deur 'n familie 'aangeneem' en van dag een af hul seun genoem. Voorwaar is hierdie mense warm en hartlik en sal hul nie terugstaan om jou te help te midde van hul eie armoede nie.
Ek glo jy het goeie vriende gemaak waarvan die vriendskap vir jare nog kan hou!
jip, daai klink omtrent soos dit gewerk het tjaart, ek vermoed indie en b.desh is baie naby aan dieselle wat dit betref. maar self het ek jou kiki's kwaai geniet. bly 'n voorreg om sikke dinge toe doen en te beleef ne! groete vir jou.
O daar's iets aan 'n treinrit, dan nie? Mal oor jou fotos (vrou in geel lap, lady in red en mense langs die trein). Het nog nooit aan Bangladesh as 'n bestemming gedink nie, maar "seven flavours tea" klink soos iets wat mens nie ongeproe kan laat nie …
dan kan ek mos steeds nie verstaan dat mense in 5 ster hotelle bly, baie duur kosse eet, rondrits in hul 4×4's en dink hulle is bevoorreg nie!
Wat jy hier beet het Saki is meer en ryker as enige 'smile-vir-die-foto-by-toeriste-aantreklikheid'!
LEES NÓG SARIE Voorbladgesig: #AgterDieSkerms by episode 3!
Het jy al episode 3 van SARIE Voorbladgesig gekyk? In hierdie episode kan jy agter die skerms sien hoe SARIE se styl- en sosiale redakteur, Fanie Cronjé, die Top-10 vir hul voorbladfotosessie stileer voordat hulle deur SARIE-fotograaf Leana Clunies-Ross afgeneem word. In ons September-uitgawe …